നടി കവിയൂർ പൊന്നമ്മയുടെ കാർ മുൻപ് ഡ്രൈവറായി ജോലി ചെയ്തിരുന്നയാൾ തല്ലിത്തകർത്തു . ജിതീഷ് , സുഹൃത്ത് രവി എന്നിവർ ചേർന്നാണ് അക്രമം കാട്ടിയത് . ജിതീഷിനെ നേരത്തേ ജോലിയിൽ നിന്ന് പിരിച്ചുവിട്ടിരുന്നു . തിരുവനന്തപുരം പുളിമൂട്ടിലാണ് സംഭവം . സ്വകാര്യ ഹോട്ടലിന് മുന്നിൽ പാർക്ക് ചെയ്തിരുന്ന കാർ ജിതീഷും രവിയും ചേർന്ന് കല്ല് കൊണ്ട് ഇടിച്ച് തകർക്കുകയായിരുന്നു . കവിയൂർ പൊന്നമ്മ വഞ്ചിയൂർ പൊലീസിൽ പരാതിപ്പെട്ടതിനെത്തുടർന്ന് ഇരുവരെയും അറസ്റ്റ് ചെയ്തു . ഡ്രൈവറായി ജോലി ചെയ്യുന്നതിനിടെ വൻ സാമ്പത്തിക ക്രമക്കേടുകൾ നടത്തിയതായി ശ്രദ്ധയിൽപ്പെട്ടതിനെത്തുടർന്നാണ് ജിതീഷിനെ കവിയൂർ പൊന്നമ്മ ജോലിയിൽ നിന്ന് പിരിച്ചുവിട്ടത് . പിന്നീട് ഇവർ അഭിനയിക്കുന്ന സിനിമകളുടെ സെറ്റുകളിൽ ജിതീഷിൻറെയും സുഹൃത്തിന്റെയും നിരന്തരശല്യമുണ്ടായിരുന്നതായും പരാതിയിലുണ്ട് .